Fil-5 ta' Ottubru 2016, il-Kumitat tar-Rappreżentanti Permanenti (Coreper) laħaq qbil, f'isem il-Kunsill, dwar pożizzjoni ta' negozjar b'rabta mal-liberalizzazzjoni tal-viża għall-Georgia. Huwa kkonferma l-proposta tal-Kummissjoni li tipprevedi vjaġġar mingħajr viża għaċ-ċittadini tal-UE meta jsiefru lejn it-territorju tal-Georgia u għaċ-ċittadini ta' dan il-pajjiż meta jsiefru lejn l-UE, għal perjodu ta' soġġorn ta' 90 jum fi kwalunkwe perjodu ta' 180 jum. Il-Kunsill huwa tal-fehma li l-liberalizzazzjoni tal-viża għall-Georgia għandha tidħol fis-seħħ fl-istess żmien meta jidħol fis-seħħ il-"mekkaniżmu ta' sospensjoni" l-ġdid. Il-Presidenza Slovakka ser tibda negozjati mal-Parlament Ewropew abbażi ta' dan il-mandat. "Il-Kunsill illum wera l-impenn sħiħ tiegħu favur safar mingħajr viża għaċ-ċittadini tal-Georgia, b'kont meħud tar-riformi fil-Georgia. Il-Presidenza temmen li t-triq it-tajba hi dik ta' riformi kredibbli u li din għandha tiġi mħeġġa. Aħna fiduċjużi mill-appoġġ tal-Parlament Ewropew biex jiġi ffinalizzat il-proċess relatat biex b'hekk iċ-ċittadini tal-Georgia jkunu jistgħu jibbenefikaw minn safar mingħajr viża, mill-aktar fis possibbli", stqarr Peter Javorčík, Rappreżentant Permanenti tas-Slovakkja għall-UE, u President tal-Kumitat tar-Rappreżentanti Permanenti. Il-proposta dwar il-liberalizzazzjoni tal-viża għall-Georgia ġiet ippubblikata mill-Kummissjoni fid-9 ta' Marzu 2016. Il-Kummissjoni kkonkludiet li l-pajjiż kien issodisfa l-punti ta' riferiment kollha għall-eżenzjoni mir-rekwiżit ta' viża. Ladarba jkun intlaħaq qbil mal-Parlament dwar ir-reġim il-ġdid tal-viża għall-Georgia u dan jiġi adottat formalment, il-pajjiż jiċċaqlaq mil-lista fl-Anness I tar-Regolament 539/2001 (pajjiżi li ċ-ċittadini tagħhom jeħtieġu viża biex jidħlu fiż-żona Schengen) għall-Anness II tal-istess regolament (pajjiżi fejn mhux meħtieġa viża), biex b'hekk ikun previst vjaġġar mingħajr viża għaċ-ċittadini tal-UE meta jsiefru lejn it-territorju tal-Georgia u għaċ-ċittadini ta' dan il-pajjiż meta jsiefru lejn l-UE, għal perjodu ta' soġġorn ta' 90 jum fi kwalunkwe perjodu ta' 180 jum. Fil-kuntest tas-sitwazzjoni migratorja attwali fl-Unjoni Ewropea u filwaqt li jitqiesu l-proposti tal-Kummissjoni għal-liberalizzazzjoni tal-viża għall-Georgia, l-Ukrajna, it-Turkija u l-Kosovo u d-diskussjonijiet mal-istati membri, fl-4 ta' Mejju 2016 il-Kummissjoni ddeċidiet li tippreżenta proposta li temenda r-Regolament 539/2001 biex jiġi rivedut il-mekkaniżmu ta' sospensjoni attwali. L-għan ewlieni tar-regolament rivedut huwa li jsaħħaħ il-mekkaniżmu ta' sospensjoni. Dan jintlaħaq billi jsir iktar faċli li l-istati membri jinnotifikaw iċ-ċirkostanzi li jistgħu jwasslu għal sospensjoni, billi l-Kummissjoni tkun tista' tattiva l-mekkaniżmu fuq inizjattiva tagħha stess, u billi l-Kummissjoni tingħata l-inkarigu li tibgħat rapport annwali lill-Parlament Ewropew u lill-Kunsill dwar kemm il-pajjiżi terzi eżentati mill-viża jkunu għadhom jissodisfaw il-kriterji meħtieġa. Ir-raġunijiet potenzjali għas-sospensjoni ġew estiżi u l-użu tal-mekkaniżmu ser jiġi ffaċilitat ukoll billi l-perjodi ta' referenza u l-iskadenzi jitnaqqsu biex b'hekk il-proċedura tkun tista' titħaffef. Id-diskussjonijiet bejn il-Parlament u l-Kunsill dwar il-mekkaniżmu ta' sospensjoni tal-viża għadhom għaddejjin. L-Irlanda u r-Renju Unit mhux ser ikunu soġġetti għall-applikazzjoni ta' dawn il-miżuri, f'konformità mal-protokolli mehmużin mat-trattati tal-UE. Ir-reġim tal-viża ta' dawn l-istati membri jibqa' soġġett għal-leġislazzjoni nazzjonali tagħhom. Regolament 539/2001 (verżjoni konsolidata)